Recueil général et complet des fabliaux des 13e et 14e siècles/C’hest de la Houce
# Recueil général et complet des fabliaux des 13e et 14e siècles/C’hest de la Houce

### xxx C’HEST DE LA HOUCE.

﻿Où jou ne quier mençoigne atraire U n essanple vous voel retraire, Où jou ne quier mençoigne atraire

Quant il n’est du mentir mestier.

Il avint jadis à Poitiers, Ensi com il me fu conté, C’uns hom manoit en la cité, Rices d’avoir et connissans.

Si amoit moult les siens enfans ; Un fil ot, que moût tenoit cier.

Bien vous puis dire et aficier

C’onques nus hom en creature

Ne mist si très grant nourreture

Com li pères en li faisoit ; À son pooir bien li faisoit,

N’onques un jour ne s’en recrut.

Li varlès amenda et crut

Tant que marier le convint.

Au preudhomme si en avint

Que pour lui metre ricement

Li donna mueble et tenement ; A son pooir tout en lui mist

Et de quanqu’il eut se demist : De toutes choses à son ues

N’en retint qui vausist .II. oes.

﻿Li varlès mainnage maintint

Tant que sa femme .I. fil retint,

Qui mout fu puis de grant savoir.

Longement, [je l’vous] fas savoir.

Mena li prodom bone vie.

Tant que sa femme en eut envie

Du prodomme qui tant haï ; S’a dit à son baron : « Haï,

Con vous pensés de bien avoir.

Se vous aviiés plus d’avoir

Que n’avés, foi que doi Saint Pierre ; Cel gasteroit tout vostre pierre ; Bellement son mengier [d]esert ; Nus ne menjue s’il n’en désert,

Fors plus seulement que d’estre ivre,

Ne jà jor n’en sera delivre.

Je vous di bien qu’il n’i a el,

U me vuidera cest ostel ;

Fiancer le puis de ma main, Ou il ora congiet demain. » Ensi sa femme li a dit, Et li varlès sans contredit Ce dit qu’il fera son voloir, Cis qui du tout en noncaloir Pour sa femme a son père mis, Qui pour lui s’iert du tout demis. ﻿Au main li coumencha à dire Chose qu’il déust escondire : « Biaus pères, vous aves esté moi maint iver, maint esté ; Onques ne vous entremesistes De riens nule qui eust merites Painne sans plus, fors que d’estre ivre. Vous n’avés plus mestier de vivre ; Celés vous ent en un renclus, Et sachiés que jou ne vel plus Que vous soiés en ma maison, Car en vous n’a sens ne raison, » Quant li prodom l’a entendu, Mout fu dolans et confondu, Plains de grant maltalent et d’ire, Car il ne puet un seul mot dire. Longement ala demourant ; Après se li dist en plourant « Biaus fieus », dist-il, « je te nourri Et saciés c’onques jour mari Ne vous fis pour que je péusse Et sachiés que je vous péusse

D’or et d’argent puis qu’il vous fust D’autrui que de moi gréust. Quant tu ensi m’en veus cacier Je ne me sai ù pourquachier. Au jor que pour toi me démis Perdi l’avoir et mes amis ; Mais prier t’en vuel d’une cose Pour chou que nus hom ne t’en cose : Je suis molt debrisiés et vius Et, cant cacier m’en vius De ton ostel et m’en eslonges, Je pri c’une robe me donnes, Et si n’ai cauces ne soulers Trop seroit mauvais li allers. » Cis respont : « De chou ne m’en caut, Encore avés vous trop de caut. Ce poise moi que tant vivés. Jamais par moi nul bien n’arés ; Ne paierai mais vostre escot. — Biaus fius, donne moi un surcot Que tu as de tes viés roubes Ou une de tes viés houces, Dont tu fais tes chevax couvrir. Après me fais ton huis ouvrir ; J’irai à Diu, quant il te plaist, Que plus oïant de moi te laist. — Hé ! » fait-il, « n’en puis escondire. Alés laiens à mon fil dire Qu’il vous doinst une houce viés ; Si en cuuevre et teste et piés. »

﻿Li Prodom tout errant s’en tourne ; À son neveu vint, qui atourne Les chevaus et fait atourner. Cis, qui plus ne pot sejourner, À son neveu dist et recorde De son père la grant discorde : « Mais toutes voies tant me donne C’une viés housche m’abandonne ; Biaus niés, par moi vous prie et mande Et sachiés qui le vous commande Que la plus grande me bailliés ; Or gardés que vous n’i failliés. » Quant li enfes l’a entendu, Mout fu dolans et esperdu, Plains de grant mautalent et d’ire « Or, alés à mon père dire Que pau i avés esploitié ; Vous n’en arés que la moitié De la houce, si vous le di ; Toute l’autre vous contredi. » ﻿Li prodom l’ot, si eut grant duel, Qui maintenant morir s’en vuel. Tout errant arrière s’en vient : « Biaus fieus », dist-il, « il te convient, Pour ta parole faire estable, C’avec moi vignes en l’estable, Car tes fieus le me contredist, Et si s’afice bien et dist Que n’en arai que la moitie, Je ne sai pour quel convontie,

Et, quant ensi cacier m’en vius, Fai le me avoir tout, se tu vius. » Cis, qui la remanance doute, Li respondi : « Vous l’arés toute, Quel talent que li gars en ait. » À son fil dist : « Il ne te plaist, Quant n’as mon commandement fait ? » Cis respont : « De riens n’ai méfait, Ains ai mout grant raison et droit. Et si vous dirai orendroit Pour coi je ne li voel baillier La houce, ains li voel retaillier. Savés pourquoi je l’ai partie Et vous oste l’autre partie, Que vous, se je puis, userés. Quant de son éage serés, Jà de moi ne vous mentirai ; Tout aussi vous revestirai Com vous or faites vostre père, Qui trop acate et trop conpère La painne qu’il en vous mise ; Vés qu’il n’a cote ne chemise. Or vait trop malement l’escote ; Je vous ferai d’autel drap cote.” ﻿Quant li varlès oit et entend Son fil, qui à raison entend, Mout durement s’en esmervelle Et trop li vient à grant mervele. « Biaus fius », dist-il, « j’ai trop mespris. Si m’aït Dieus, molt as apris

De chou c’as dit molt t’en merchi. Or li pri jou, pour Dieu merchi, Que cest grant méfait me pardoinst Et sa benéichon me doinst. » Li prodom trestout li pardonne, Et li varlès errant li donne Du tenement et du quatel La signourie del ostel, Dont fist li prodom son voloir, Qui forment se péust doloir, Ne fust chou que li enfes dist, Que la houce li contredist. ﻿Par chou vous fais aperchevoir Que cis n’est pas plains de savoir Mais de folie s’entremet Qui tout le sien à son fil met, Que nus ne fera jà son bon. Si de l’autrui comme du son L’autrui chose estoit com demant, Du vostre vo commandement Ferés, sans mesure et sans conte.

Ensi définerai mon conte.

